# Isabel Vallet i Sànchez

Isabel Vallet i Sànchez (Alzira, 19 de juliol de 1980) és una jurista i activista política valenciana, militant d'Endavant (OSAN). Va ser diputada del Parlament de Catalunya per la Candidatura d'Unitat Popular (CUP) en la desena legislatura, incorporant-s'hi el 4 de juny de 2013.
Natural de Benicull de Xúquer (Ribera Baixa), va néixer a Alzira el 19 de juliol de 1980. Obtingué el DEA de Dret després de llicenciar-s'hi i graduar-se en un màster de Dret penal i Gestió de l'Administració Pública a la Universitat Jaume I de Castelló de la Plana. És sòcia del Casal Popular de Castelló i de l'Ateneu Popular La Barraqueta de Gràcia. Ha format part del Secretariat Nacional de la CUP des del 18 de març de 2013 fins l'11 de juliol de 2015.
A les eleccions municipals de 2011 ocupà el quart lloc de la llista de la CUP-Alternativa per Barcelona, sense que la candidatura arribés a obtenir cap representant al consistori. A les eleccions al Parlament de Catalunya de 2012 se situà igualment quarta de la llista de la CUP-Alternativa d'Esquerres i exercí de portaveu de la formació política durant la campanya. El 25 de maig de 2013 la CUP anuncià oficialment que Vallet prendria el relleu a Georgina Rieradevall com a diputada al Parlament de Catalunya, en tant que fou la primera candidata de la llista de Barcelona sense aconseguir representació a l'hemicicle català a les eleccions de 2012. En el comunicat de la CUP s'exposaren com a motius de la substitució de Rieradevall que: «la dedicació que suposa la intensa tasca al Parlament de Catalunya per a un grup petit com la CUP-AE i la manera com vol afrontar la seva maternitat no li permeten d'exercir la seva tasca parlamentària amb la intensitat que ella desitjaria». A les eleccions municipals de 2015 se situà en quarantè lloc de la candidatura de la CUP-Capgirem Barcelona, amb l'objectiu de tancar la llista de Barcelona, juntament amb l'advocat August Gil Matamala i el periodista David Fernàndez, trenta-novè i quaranta-unè respectivament. També en les eleccions al Parlament de Catalunya de 2015 ocupà simbòlicament el penúltim lloc de la llista.
L'any 2013 participà, amb els juristes Benet Salellas, Jaume Asens i Gerard Pisarello, en la redacció del capítol «Mínim estat social, màxim estat penal» pel recull de lluites socials Perspectives, dedicant-se íntegrament a l'apartat «La cristal·lització de la repressió de baixa intensitat». L'any 2014 redactà el pròleg del llibre Conversa entre Pau Llonch i Josep Manel Busqueta. Fre d'emergència.

## Referències

* ↑ «Parlament de Catalunya - Fitxa de la diputada Isabel Vallet». Parlament.cat. [Consulta: 6 juny 2013].
* 1 2 Herrero, Sal·lus. «La CUP es presenta amb grapa a València». ElPuntAvui.cat, 28-11-2012. [Consulta: 24 maig 2013].
* ↑ «La diputada de la CUP-AE al Parlament, Georgina Rieradevall, serà substituïda per Isabel Vallet». ara, 25-05-2013 [Consulta: 28 gener 2016].
* ↑ «Composició dels òrgans del Parlament». Butlletí Oficial del Parlament de Catalunya, 96, 05-06-2013, pàg. 8.
* 1 2 «Verkami - Perspectives». Verkami.com. [Consulta: 24 maig 2013].
* ↑ «Qui són els tretze que pilotaran la CUP?». Vilaweb, 18-03-2013. [Consulta: 20 març 2013].
* ↑ «La CUP renova dos terços del seu secretariat nacional». ara, 11-07-2015 [Consulta: 28 gener 2016].
* ↑ «Administració electoral. Candidatura d'Unitat Popular - Alternativa per Barcelona». Butlletí Oficial de la Província de Barcelona, 26-04-2011, pàg. 26. Arxivat de l'original el 14 de maig 2014 [Consulta: 28 gener 2016].
* ↑ «Xavier Monge, cap de llista de la CUP de Barcelona». NacióDigital.cat, 22-03-2011. [Consulta: 24 maig 2013].
* ↑ «Edicte de 29 d'octubre de 2012, pel qual es fan públiques les candidatures proclamades per la Junta Electoral Provincial de Barcelona per a les eleccions al Parlament de Catalunya». Gencat.cat, 29-10-2012. [Consulta: 24 maig 2013].
* 1 2 «Isabel Vallet prendrà el relleu a Georgina Rieradevall com a nova diputada de la CUP-Alternativa d'Esquerres». CUP.cat, 25-05-2013. [Consulta: 25 maig 2013].
* ↑ «Candidatura d'Unitat Popular Capgirem Barcelona-Poble Actiu (CUP Capgirem Bcn PA)» (pdf) pàg. 14. Butlletí Oficial de la Província de Barcelona, 22-04-2015. [Consulta: 5 maig 2015].
* ↑ «Llista Candidatura d'Unitat Popular (CUP) a Barcelona, eleccions Parlament 2015». Naciódigital, 26-08-2015 [Consulta: 28 gener 2016]. Arxivat 15 October 2017$^{[Datemismatch]}$ a Wayback Machine.
* ↑ Martí. «Perspectives de lluita». Laccent.cat, 08-05-2013. Arxivat de l'original el 2013-10-29. [Consulta: 26 octubre 2013].
* ↑ «Conversa entre Pau Llonch i Josep Manel Busqueta. Fre d'emergència. Pròleg». Icaria Editorial. Arxivat de l'original el 27 de juliol 2014. [Consulta: 24 juliol 2014].
* ↑ Llonch i Méndez, Pau; Busqueta Franco, Josep Manel. Conversa entre Pau Llonch i Josep Manel Busqueta. Fre d'emergència. Barcelona: Icaria Editorial, 2014 (Más madera). ISBN 978-84-9888-606-1.

## Enllaços externs

* YouTube.com - Entrevista a Isabel Vallet a les eleccions municipals de 2011
* YouTube.com - Isabel Vallet "Ha arribat l'hora de canviar el sistema tributari" (2013)